Regering steun Caster se hofstrydCaster Semenya (Argieffoto) Die Suid-Afrikaanse regering het hul gewig ingegooi agter die middelafstandatleet Caster Semenya se pogings om as vrou aan internasionale atletiekbyeenkomste te bly deelneem. Die kwessie dien Maandag as hofsaak voor die Internasionale Sportarbitrasiehof in Lausanne, Switserland. Dit word bestry tussen Semenya, Atletiek Suid-Afrika en die Suid-Afrikaanse regering aan die een kant, en die Internasionale Amateuratletiekfederasie (IAAF) aan die ander kant. Semenya, die huidige vroue-wêreldkampioen in die 400 meter en die 800 meter, is ’n voorbeeld van hiperandrogenisme, wat op die abnormale voorkoms van manlike hormone in die vroulike liggaam dui. Dit sluit testosteroon in. Die IAAF voer sedert 2011 aan testosteroon is essensieel die onderskeid tussen mansatlete en vroue-atlete, en dat vroue met testosteroon bo ’n sekere vlak verbied moet word om aan vroue-atletiek deel te neem. ’n Indiese naelloper het die 2011-regulasies suksesvol in die hof in Lausanne bestry, wat daartoe gelei het dat die IAAF verlede jaar nuwe regulasies uitgevaardig het. Dit is hierdie regulasies wat Semenya nou bestry, op morele, etiese, mediese en menseregtevlak. Volgens Tokozile Xasa, minister van sport, is die hoofpunt dat Semenya onteenseglik juridies en fisiek ’n vrou is, met ongewone fisieke eienskappe, soos baie topatlete. Haar menseregte as vrou sal geskend word as sy nie as vrou kan deelneem nie. Boonop het sy geen behandeling ontvang om enige fisieke eienskappe te verander nie – sy is so geskape. Xasa sê dis duidelik Semenya word spesifiek en onregverdig geteiken omdat sy so goed is. Daarvan getuig die feit dat die IAAF hul reëls slegs van toepassing maak vir die items tussen 400 meter en 1 500 meter – die presiese items waaraan Semenya deelneem – sonder enige rede hoekom hulle spesifiek op daardie items konsentreer.